"Uncishwelani umuntu ilungelo lakhe ngoba sethule" | News24
"Uncishwelani umuntu ilungelo lakhe ngoba sethule"
Durban - Cha nami ngithi angisike elijikayo nje kwezinye zezinto ezenzekayo kuleli lakithi. Kujwayelekile ukuthi njengoba siphila ezweni lenkululeko ubone ezinye zezinto indlela ezenzeka ngayo bese kuba nemibuzo engaphenduleki.
Emindenini eminingi siyaye sibona kuphulwa amalungelo abantu ngendlela eyisimangaliso ngoba nje nakhu lowo oyilunga lawo umndeni esethule noma eseshonile bese bengahambisi ngendlela umufi ebekade ephila ngayo futhi eyithanda.
Lapha ngikhuluma ngomuntu wesifazane obekade egqoka ngendlela ayithandayo yena futhi eyizwa ngaphakathi sengisho ukugqoka ibhulukwe phela, umndeni uyaye ubonakale usutatazela uzihlupha ngokuthi ilunga ligqokiswe isiketi noma ingubo ekubeni umufi yena ubephila impilo yamabhulukwe futhi ngesinye isikhathi uthola ukuthi ubengenaso nhlobo kwasona lesosiketi noma ingubo kodwa umndeni uncamela ukuyothenga lempahla esitolo ngoba nje befuna ukuphula ilungelo lakhe bamgqokise into abengayithandi.
OLUNYE UDABA: Ingosi: Uxoshwe yini vele kini
Kunomunye umama engimthatha njengeqhawe langempela wakhona lapha KwaZulu natal ngoba wakumela ukuba wumzali,,lomama kwashona ingane yakhe yentombazane eyayizithandela amabhulukwe kodwa ithe mishona base beqala betatazela bekhuluma indaba yokuthi kumele kuyothengwa okuyingubo azohamba ekugqokile umufi kwazise wayengenayo nhlobo ingubo noma lodade kodwa umama owayehleli emakhandleleni wakhahlela ingubo ezwa lokhu kukhulu wase ekhuluma okuwumthetho wasekhaya njengoba sazi sonke ukuthi umuzi nomuzi unomthetho wawo yebo noma ikhona ethi ayifane nakweminye imizi kodwa khona lo obangowasekhaya futhi ongeke uphikiswe nayikholwa abesonta nalo umufi uma likhona.
Usethi lomama usban bani kade egqoka amabhulukwe ingubo lesenikhuluma ngayo wayigcina emncane kabi ngakho uzohamba eligqokile ngoba ubelithanda,nebala akaphiswanga muntu umama kwazise nobaba wekhaya wayesengasekho sokwasala yena umama.ayi wafihlwa ngalo ibhulukwe kodwa akudlulanga suku ngoba kwathi nje ntambama ngelanga afihlwe ngalo wabuya udade wabonakala ngasesangweni lalayikhaya emi khona ngoba kwakungabo 7 kusihlwa,ayi wayenza lento kwadlula izinsuku ezimbili wathi mebuya kwelesithathu waba nesibindi umama waqonda kuye wafike wambuza kuthi ubekwa yini Lana ngoba yena akasekho,wayilanda udade indaba ukuthi ubuyisiwe umndeni uyamxosha ngoba ufake ibhulukwe.wabe sehlatshelwa imbuzi wakhunyulwa ngayo.
Manjeke ngalendaba ngifisa bonke abazali bafane nalomama bangaliphuli ilungelo lezingane zabo ngoba sezithule ukuthula kwaphakade khona kuzokwenzeka okufanayo njengaye udade bese nabaphilayo bakwazi ukuzikhethela ukuthi bona bafisa kugqokiswa kanjani uma sebehambile.ngokomthetho umuntu okade egqgoka ibhulukwe esaphila kufanele ukuthi masehambile emhlabeni bese lisuswe ngesilwane ngoba uma uthi uzolisusa ngokwenyama kufana nokuthi uyazidlalela nje ngoba usuke esaligqokile ngokomoya,abantu banalo ulwazi kodwa balisebenzisa nganxanye njengommese lokhu ngikushiso wukuthi bayazi ukuthi uma kushone umuntu ngengozi lowomuntu kufanele agezwe ngembuzi,awugcini nje ngokumgeza ngamanzi.
Kuyefana futhi nomuntu oshone efake izinyo legolide naye kumele lisuswe ngesilwane,konke lokhu esengikubalile ngenhla kuyefana kwenziwa ngendlela eyodwa.
Ngiyazike Bantu benkosi abanye bazoyifunda lendaba befake izibuko zezinkolo zabo bese uyalahleka ukuthi umbhali yena ubeqondeni futhi ubefake ziphi izibuko ngalenkathi eyibhala kanti uma uzofaka izibuko zenkolo yesintu noma zendlela yokuphila kwase-africa,nakanjani ngiyakuthembisa uzosithola isifundo kulendaba.
Kubhala uMoses Xolo